《淀山三姑新锡庙额曰会灵仍为作记》
宋代·释居简

有德难藏用，惟功易及民。封嘉从巨宋，宠贲逮先秦。

鼎足分灵躅，波心据要津。水连天共远，湖与泖为邻。

盛事千年閟，幽光一日伸。典刑开祀事，季孟旧彝伦。

天上丝纶美，山中雨露新。嫩凉生暑昼，老火变阳春。

肸蚃先群望，丰凶在一身。不知闲草木，何事亦精神。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。